tartuNLP/wikipedia-smugri-20251201 huggingface dataset:
Stefan Stanciu

Stefan Stanciu (s. 1982) on suomalainen muusikko - säveltäjä. Hänen uransa alkoi jo alakouluikäisenä. Stanciu aloitti musiikinopintonsa seitsemänvuotiaana romanialaissyntyisen isänsä Constantin Stanciun johdolla soittimenaan Romanian kansallissoitin panhuilu. Kymmenen julkaistun sooloalbumin lisäksi Stanciu on esiintynyt useissa tv-ohjelmissa. Sadat konsertoinnit sisältävät muun muassa vierailuja klassisissa kamarimusiikkikokoonpanoissa ja sinfoniaorkesterien solistina kuten HKO, Tapiola Sinfonietta ja Tallinna RSO. Stanciu on aktiivisesti esiintynyt myös eri puhallinorkestereiden solistina. Hän on esiintynyt ja konsertoinut Suomen lisäksi muun muassa Ranskassa, Tanskassa, Romaniassa, Espanjassa, Itävallassa, Singaporessa ja Hollannissa. 
Stanciu on opiskellut panhuilua muun muassa Sibelius-akatemiassa (valmistunut musiikinmaisteriksi vuonna 2014) , Helsingin konservatoriossa (valmistunut muusikon perustutkinnosta ja Helsingin ammattikorkeakoulu Stadiassa (valmistunut panhuilusoiton pedagogiksi vuonna 2007). Hänen puhallinsoiton opettajina ovat toimineet muun muassa Marjatta Teirilä, Kristiina Ilmonen, Kirsi Ojala, Jouko Kyhälä ja Sanna Niemikunnas. 
Stefan Stanciun toinen pääsoitin on oboe, jonka soiton hän aloitti lukio-ikäisenä Vantaan musiikkiopistossa. Hän valmistui oboensoiton pedagogiksi vuonna 2007 Helsingin ammattikorkeakoulu Stadiasta sekä sitä ennen Helsingin Konservatoriosta. Oboistina ja englannintorven soittajana hän on toiminut sekä musiikkipedagogina että orkesterisoittajana. Hän on toiminut soitonopettajana (oboe / panhuilu) muun muassa Vantaan Musiikkiopistossa, Helsingin Konservatoriossa ja Iin kansalaisopistossa.
Vuonna 2008 Stanciu valmistui filosofian maisteriksi Jyväskylän yliopistosta, jossa pääaineenaan oli musiikkitiede.
Stanciu on myös aktiivinen säveltäjä. Syksyllä 2017 Stanciu aloitti opintonsa Tampereen ammattikorkeakoulussa, pääaineenaan sävellys. Hänen opettajinaan toimivat Hannu Pohjannoro ja Paavo Korpijaakko.
Stanciun tyylisuuntaukset niin säveltämisen kuin soittamisen kohdalla ovat klassinen musiikki, kansanmusiikki, viihdemusiikki sekä elektroninen musiikki.
Munuais- ja maksaliitto

Munuais- ja maksaliitto ry (), aiemmin pelkkä Munuaistautiliitto ("Njursjukdomsförbundet"), on suomalainen kansanterveys- ja potilasjärjestö. Se perustettiin vuonna 1970. Liiton työ tähtää sekä sairauksien ennaltaehkäisyyn että niiden hoidon edistämiseen.
Liitolla on 19 jäsenyhdistystä ja noin 6 000 jäsentä ympäri maata. Se perusti Munuaissäätiön, ja toimintaan kuuluu myös Suomen munuaistautirekisteri.
Munuais- ja maksaliitto on SOSTEn jäsenjärjestö.
Walid Azaiez

Walid Azaiez (, s. 25. huhtikuuta 1976) on tunisialainen jalkapalloilija, pelipaikaltaan puolustaja. Azaiez edusti maataan vuoden 2000 Afrikan-mestaruuskisoissa Nigeriassa, sekä vuoden 2002 Afrikan-mestaruuskisoissa Malissa.
Semjon Alapin

Semjon Zinovjevitš Alapin (; 19. marraskuuta 1856 Pietari – 15. heinäkuuta 1923 Heidelberg) oli liettuanjuutalaista syntyperää ollut venäläinen shakinpelaaja ja avausteorioitsija. Alapin opiskeli Saksan Heidelbergissa, harjoitti liiketoimintaa Berliinissä ja Pariisissa ja asettui sitten Berliiniin ja omistautui shakille. Alapinin merkittävimmät turnaussaavutukset olivat viides sija Monte Carlossa 1901, voitto Münchenissä 1911 ja voitto Pietarissa 1906. Alapin tunnetaan myös kirjailijana.
Hänen mukaansa on nimetty useita avausmuunnelmia.
Eidskog

Eidskog (metsäsuomeksi Ejtskoa) on kunta Innlandetin läänissä Norjassa. Eidskogin kunta syntyi, kun se erotettiin Vingerin kunnasta vuonna 1864. Vuoden 2022 alussa Eidskogissa oli 6 032 asukasta.
Eidskogin kuntakeskus on Skotterud.
Elverum

Elverum on kunta Østerdalenissa Innlandetin läänissä Norjassa. Sen hallinnollinen keskus on Elverum. Elverumin kunta perustettiin 1. tammikuuta 1838 ja se sai kaupunkistatuksen vuonna 1996. Elverumin rajakunnat ovat Åmot luoteessa, Trysil koillisessa, Våler kaakossa ja Løten lounaassa.
Elverumin kunnan pinta-ala on 1 229 km² ja suuri osa siitä on metsän peitossa.
Vuoden 2022 alussa Elverumissa oli 21 435 asukasta. Kunnan väestönkasvu on ollut vakaa koko sodan jälkeisen ajan. Elverumissa on muun muassa Sykehuset Innlandetiin kuuluva sairaala, Innlandetin korkeakoulu ja Norjan puolustusvoimien varuskunta.
Media.
Paikallislehti "Østlendingen" ilmestyy kolmesti viikossa.
Grue

Grue (metsäsuomeksi Ruu tai Ruhu) on kunta Innlandetin läänissä Norjassa. Gruen kunta perustettiin 1. tammikuuta 1838. Brandvalin kunta erotettiin Gruesta vuonna 1867. Vuoden 2023 alussa Gruessa oli 4 572 asukasta.
Kunnassa on yksi taajama, hallintokeskus Kirkenær. Namnå oli taajama vuoteen 2018 saakka.
Løten

Løten on kunta Innlandetin läänissä Norjassa. Løtenin kunta (silloinen "Løiten") perustettiin 1. tammikuuta 1838. Vuoden 2023 alussa kunnassa oli 7 836 asukasta.
Løtenin hallinnollinen keskus on Løten.
Nord-Odal

Nord-Odal on kunta Innlandetin läänissä Norjassa. Nord-Odalin kunta (silloinen "Nordre Odalen") perustettiin 1. tammikuuta 1838. Vuoden 2023 alussa kunnassa oli 4 992 asukasta.
Nord-Odalissa on kaksi taajamaa: kuntakeskus Sand ja Mo.
Lorenzo Simonetti

Lorenzo Simonetti (27. toukokuuta 1789 Rooma, Italia – 6. tammikuuta 1855 Rooma) oli italialainen katolisen kirkon kardinaali.
Paavi Gregorius XVI nimitti Simonettin kardinaaliksi salaisesti "in pectore" heinäkuussa 1844, ja nimitys julkistettiin seuraavan vuoden huhtikuussa. Simonetti osallistui vuoden 1846 konklaaviin, joka valitsi paaviksi Pius IX:n.
Jared Tallent

Jared Tallent (s. 17. lokakuuta 1984 Ballarat, Victorian osavaltio) on australialainen kävelijä. Pekingin olympialaisissa 2008 Tallent voitti hopeaa 50 kilometrin ja pronssia 20 kilometrin kävelyssä. Hänestä tuli yli sataan vuoteen ensimmäinen australialainen miesyleisurheilija, joka on voittanut kaksi olympiamitalia yksissä kisoissa. Berliinin MM-kilpailuissa 2009 hän sijoittui 20 kilometrillä viidenneksi ja 50 kilometrillä kuudenneksi. Daegun MM-kilpailuissa 2011 hän sai 50 kilometrin kävelyssä alun perin pronssia, mutta nousi myöhemmin hopeamitalistiksi, kun edelle sijoittunut Sergei Bakulin hylättiin dopingin takia. Lontoon olympialaisissa 2012 Tallent sijoittui seitsemänneksi 20 kilometrillä ja voitti kultaa 50 kilometrillä alkuperäisen voittajan Sergei Kirdjapkinin käryttyä dopingista. Moskovan MM-kilpailuissa 2013 Tallent sijoittui 50 kilometrillä alun perin pronssille, mutta nousi myöhemmin hopeamitalistiksi, kun edelle sijoittunut Mihail Ryžov hylättiin dopingin takia. Pekingin MM-kilpailuissa 2015 hän oli 50 kilometrillä toinen, kuten myös Rio de Janeiron olympialaisissa 2016.
Kansainyhteisön kisoissa hän on saavuttanut 20 kilometrin kävelyssä pronssia Melbournessa 2006 ja kultaa Delhissä 2010.
Pekingin olympialaisten jälkeen Tallent avioitui kilpakävelijä Claire Woodsin kanssa.
Stephen Kipkorir

Stephen Arusei Kipkorir (s. 24. lokakuuta 1970 – 8. helmikuuta 2008) oli kenialainen juoksija. Kipkoririn uran paras saavutus oli pronssimitali Atlantan kesäolympialaisissa 1996 1 500 metrin juoksussa. Kipkoririn henkilökohtainen ennätys kyseisellä matkalla oli 3:31.87.
Stephen Kipkorir kuoli sotilasajoneuvo-onnettomuudessa 8. helmikuuta 2008.
Ringsaker

Ringsaker on kunta Innlandetin läänissä Norjassa. Kunta perustettiin vuonna 1838. Furnesin ja Nesin kunnat yhdistettiin Ringsakeriin vuonna 1964. Ringsakerissa oli vuoden 2024 alussa 35 612 asukasta.
Kunta sijaitsee Norjan suurimman järven Mjøsan itärannalla, Oslosta Trondheimiin vievän rautatien varrella.
Media.
Paikallislehti "Ringsaker Blad" ilmestyy kolmesti viikossa.
Al-A’la

Al-A’la (, ) on Koraanin 87. suura. Se sisältää 19 jaetta.
Teksti.
Suura kuuluu Ahsen-Bören suomennoksen mukaan seuraavasti:
Sisältö.
Jakeet 1–9 ovat kehotuksia ylistää Jumalaa ja jakeet 9–19 kertovat, miten uskottomat valitsevat tämänpuoleisen elämän. Jaakko Hämeen-Anttila katsoo, että jakeissa 1–9 teksti tarkoittaa profeetta Muhammedia, mutta teksti itsessään ei sisällä mitään nimiä. Viimeisessä jakeessa suura viittaa esikuvina Abrahamin ja Mooseksen kirjoihin. Mooseksen kirjat viittaavat Tooraan. Abrahamin "kirjoitukset" on viittaus, jonka nojalla muslimit katsovat, että myös Abraham on kirjoittanut yhden islamin pyhistä kirjoista. Sen perusteella myös Abraham on islamissa arvoltaan paitsi profeetta, myös "lähettiläs". 
Koraanin tutkimus.
Richard Bell on riimianalyysin perusteella katsonut, että suuran alkuperäiseen tekstiin on myöhemmin lisätty osia, jotka erottuvat erilaisen riimin perusteella. Tällaisia lisäyksiä olisi suuran lopussa olevat jakeet 16–19, missä tapahtuu dramaattinen käänne tekstin sisällössä.
Christoph Luxenberg katsoo, että jakeessa 6 oleva verbi ei tarkoita lukemista, vaan opettamista: "Me opetamme sinua, ettet unohda".
Shohimardon

Shohimardon (myös "Shahimardan", "Shakhimardan", "Sachimardan" tai "Shah-i-Mardan") () () on kylä Ferganan laaksossa, Ferganan alueella, Uzbekistanissa. Shohimardon on Uzbekistanin eksklaavi, sillä se on kokonaan Kirgisian ympäröimä. Pinta-alaa kaupungilla on 90 neliökilometriä. Asukkaita siellä oli vuonna 1993 5 100, joista 91 prosenttia oli uzbekkeja ja 9 % kirgiisejä. Shohimardon sijaitsee 55 kilometriä etelään uzbekistanilaisesta Ferganan kaupungista, 1 500 metrin korkeudella merenpinnasta, Alay-vuorilla. Shohimardonin alueella virtaa kaksi vuoristojokea: Kok-su ja Ok-su, jotka yhdistyvät Shakhimardansay-joeksi.
Shohimardon on kuulunut Uzbekistanille vuodesta 1930 lähtien.
Shohimardon tunnetaan paikkana, jossa Ali ibn Abi Talib, profeetta Muhammadin vävy ja serkku kertoman mukaan vieraili. Ali ibn Abi Talib oli neljäs kalifi. Yksi hänen seitsemästä haudastaan sijaitsee mahdollisesti Shohimardonin alueella. 1920-luvulla Shohimardonin keskustassa oli Ali ibn Abi Talibin moskeija ja mausoleumi. Neuvostokaudella nämä kuitenkin tuhottiin. Uzbekistanin itsenäistyttyä uudelleen vuonna 1993, rakennettiin mausoleumi uudelleen samaan paikkaan. Rakennuksen ulkokuori on samanmuotoinen, kuin 1920-luvun mausoleuminkin.
Aikoinaan Shohimardon on tunnettu myös nimellä "Khamza-Abad" runoilija Khamza Khahimzade Niyazin kunniaksi. Maaliskuussa 1929 hänet tapettiin 40 vuoden iässä Shohimardonissa. 1960-luvulla Khamza Khahimzade Niyazin kunniaksi rakennettiin museo ja mausoleumi. Vuonna 1989 tuli kuluneeksi 100 vuotta Khamza Khahimzade Niyazin syntymästä ja sen kunniaksi rakennettiin uusi museo.
Seitsemän kilometriä kaakkoon Shohimardonista, 1 724 metrin korkeudella merenpinnasta sijaitsee Kurban-Kul-järvi (myös Kullikubon). Se syntyi vuonna 1766 suuren maanjäristysten sarjan seurauksena. Pituutta järvellä on 170 metriä, leveyttä 60 metriä ja syvyyttä 5–10 metriä.
Jordan Letškov

Jordan Letškov Jankov (, s. 9. heinäkuuta 1967 Straldža, Bulgaria) on bulgarialainen entinen jalkapalloilija. Pelaajauransa jälkeen hän on muun muassa toiminut Slivenin pormestarina vuosina 2003–2011.
Letškovia pidetään yhtenä Bulgarian kaikkien aikojen parhaista pelaajista. Hän oli yksi Bulgarian "kultaisen sukupolven" tähdistä. Letškov pelasi joko keskikentällä hyökkäävässä roolissa tai hyökkääjänä. Hänet tunnettiin myös kaljusta hiustyylistään.
Letškov edusti seuratasolla vuosina 1985–2002 kotimaassaan Sliveniä ja TsSKA Sofiaa sekä Saksassa HSV:tä, Ranskassa Marseillea ja Turkissa Beşiktaşia. Bulgarian maajoukkueessa hän pelasi vuosina 1989–1998 45 ottelua ja teki niissä 5 maalia. Letškov edusti Bulgariaa 1994 MM-kilpailuissa ja 1996 EM-kilpailuissa. Hän oli yksi avainpelaajista Bulgarian sijoittuessa neljänneksi 1994 MM-kilpailuissa.
Letškov muistetaan erityisesti 1994 MM-kilpailujen puolivälieräottelusta hallitsevaa maailmanmestaria Saksaa vastaan. Hän teki ottelun voittomaalin komealla hyppypuskulla Bulgarian voittaessa 2–1.
Al-Ghašiya

Al-Ghašiya (, tai "Musertavan tapahtuman suura") on Koraanin 88. suura. Se sisältää 26 jaetta. 
Teksti.
Suuran alku kuuluu Ahsen-Bören suomennoksen mukaan seuraavasti:
Sisältö.
Jakeet 1–16 ovat Tuomiopäivän kuvausta, 17–20 esittävät Jumalan tunnusmerkkejä luonnossa ja jakeet 21–26 kertovat, miten Jumala vaatii uskottomia tuomiopäivänä tilille.
Koraanin tutkimus.
Richard Bell on riimianalyysin perusteella katsonut, että suuran alkuperäiseen tekstiin on myöhemmin lisätty osia, jotka erottuvat erilaisen riimin perusteella. Tällaisia lisäyksiä olisivat jakeet 6–7.
Al-Fajr

Al-Fajr (, ) on Koraanin 89. suura. Se sisältää 30 jaetta.
Teksti.
Suura alkaa Ahsen-Bören suomennoksen mukaan seuraavasti: 
Sisältö.
Suura alkaa valaformulalla "Kautta päivänkoiton ja kymmenen yön - -" .
Tuhotut kansat.
Jakeissa 6–14 puhutaan aiemmin tuhotuista kansoista. Jakeissa 6–8 kysytään Jaakko Hämeen-Anttilan käännöksen mukaan: "Etkö tiedä, mitä Herrasi teki Aadille, pylväikköjen Iramille, jonka kaltaista ei ole maailmaan toista luotu”. Ahsen-Bören islamilaisessa suomennoksessa jakeet ovat hieman eri muodossa. 
Iram tai ”pilareitten Iram” on Arabian niemimaalle keskiajan islamilaisessa tarinaperinteessä sijoitettu legendaarinen, kultainen kaupunki. Tarina sai alkunsa edellä mainituista "Koraanin" säkeistä, joissa sanotaan Herran langettaneen tuomion Iramin ylle. Katkelma on lyhyt ja epämääräinen: mahdollisesti Iram viittaa ”Aramin heimoon” ja ”pilarit” telttojen kiinnityspylväisiin. "Koraanin" pohjalta syntyi keskiajalla suosiota saavuttanut tarina, jota tunisialainen Ibn Khaldun (1332–1406) käsittelee historiateoksensa "Muqaddimah" johdannossa. Se oli tarina mahtavasta kaupungista, jonka ylpeä, jumalaton mies rakensi kilvoitellakseen Paratiisin kauneuden kanssa.
Tuomiopäivän kuvaus.
Jakeet 21–30 ovat Tuomiopäivän kuvausta, jossa kohtalona ovat Helvetti tai autuuden puutarhat. Silloin ihmisen on myöhäistä katua.
Air Liquide

L'Air Liquide S.A. tai Air Liquide on ranskalainen yritys, joka tuottaa teollisuuskaasuja ja palveluita monille teollisuudenaloille, kuten terveydenhuoltoon, kemianteollisuuteen ja elektroniikkavalmistajille. Vuonna 1902 perustettu yritys on maailman johtavia alallaan ja sillä on toimintaa yli 70 valtiossa. Sen päämaja sijaitsee Pariisissa.
Air Liquidella on merkittävää toimintaa Ranskan lisäksi Japanissa, Houstonissa ja Newarkissa. Yrityksen tutkimus- ja kehitystyö keskittyy kaasujen kuten vetykaasun valmistukseen. Air Liquidella on Suomessa merkittävät tuotantolaitokset Harjavallassa ja Kokkolassa.
Sursk

Sursk () on pieni, noin seitsemäntuhannen asukkaan kaupunki Penzan alueella Venäjällä. Kaupunki sijaitsee Sura-joen varrella, 92 kilometriä oblastin pääkaupungista Penzasta itään.
Historia.
Nykyisen kaupungin edeltäjä oli Nikolski Hutorin kylä (), joka perustettiin vuonna 1849. Paikalla oli jo tätä aiemmin sijainnut "Nikolskoje" -niminen pikkukylä.
Al-Balad

Al-Balad (, ) on Koraanin 90. suura. Se sisältää 20 jaetta.
Teksti.
Suura alkaa Ahsen-Bören suomennoksen mukaan seuraavasti: 
Sisältö.
Jaakko Hämeen-Anttilan mukaan suuran vihjaama "kaupunki" (toisen käännöksen mukaan "seutu") olisi Mekka, mutta tämä ei käy ilmi itse tekstistä. 
Vannomista tarkoittavan sanan "aqsama" edellä on sana "la," jonka yleisin käyttö on olla kieltosana ("minä en vanno"). Hämeen-Anttila katsoo, että tässä se ei ole kieltosana, vaan vahvistava partikkeli "Niin!" Suurassa al-Kafirun (109) sama partikkeli on aiheuttanut vastaavia tulkintaongelmia. Gerd R. Puin on todennut, että kieltosana "lā" voidaan tulkita Koraanin käyttämässä ortografiassa myös vahvistavaksi partikkeliksi, jolloin sen merkitys muuttuu kieltosanasta päinvastaiseksi. Tulkinta muuttaa suuran luennan päinvastaiseksi. 
Monien muiden Koraanin suurien tapaan teksti käsittelee ihmiselle annettuja vaihtoehtoja päätyä joko Helvettiin tai Paratiisiin. Oikeasta toiminnasta annetaan esimerkkejä, kuten orpojen ja sukulaisten ruokkiminen nälänhädän aikana. Lopuksi uhataan Helvetin tulella niitä, jotka hylkivät Jumalan antamia merkkejä.
Jukka Veltheim

Jukka Veltheim (s. 18. kesäkuuta 1984 Lahti) on suomalainen entinen jalkapalloilija. Hän oli pelipaikaltaan puolustava keskikenttäpelaaja.
Ura.
Veltheim on lahtelaisen Kuusysin kasvatti ja saavutti seurassa A-nuorten Suomen-mestaruuden vuonna 2003.
Vuoden 2008 alussa Veltheim pelasi viisi kuukautta malediivilaisessa New Radiant Sports Clubissa, josta hän palasi Kakkosen City Starsiin alkukesällä. Heinäkuussa Veltheim nousi City Starsin yhteistyöseuran FC Lahden liigajoukkueen kokoonpanoon. Hän debytoi Veikkausliigassa ottelussa KooTeePeetä vastaan 28. heinäkuuta, ja ensimmäisen liigamaalinsa hän teki 11. elokuuta Lahden lyödessä Kuopion Palloseuran numeroin 8–1. Elokuun lopulla Veltheim solmi Lahden kanssa loppukauden 2008 ja kauden 2009 kattaneen sopimuksen, jossa oli myös optio kaudesta 2010. Hän pelasi kauden 2008 aikana 12 liigaottelussa ja saavutti Lahden kanssa SM-pronssia.
Veltheimin toinen ja viimeinen kausi Veikkausliigassa Lahdessa oli loukkaantumisten rikkoma, ja hän pelasi vain kahdessa liigaottelussa. Syksyllä 2008 hän kärsi alavatsavaivoista. Vaivojen syyksi paljastui lantion rasitusmurtuma, minkä vuoksi Veltheim joutui olemaan vuoden 2009 alussa kuukausia toipilaana. 14. toukokuuta 2009 Myllykosken Palloa vastaan pelatussa ottelussa Veltheimin jalasta murtui sekä sääri- että pohjeluu yhteentörmäyksessä vastustajan pelaajan kanssa, mikä päätti hänen kautensa.
Kaudeksi 2010 Veltheim siirtyi Ykkösen KooTeePeehen ja kaudeksi 2011 takaisin FC Lahteen Ykkösessä.
Al-Šams

Al-Šams (, ) on Koraanin 91. suura. Se sisältää 15 jaetta. 
Teksti.
Suuran suomennos muslimien hyväksymällä islamopas.com -sivuilla on Ahsen-Bören vuonna 1942 julkaistusta Koraanista. Suomennos kuuluu seuraavasti:
Jaakko Hämeen-Anttila kääntää jakeen 12 eri tavalla: ""kun heikoin heistä sai kutsun profeetaksi"." Käännösten erilaisuus havainnollistaa Koraanin tekstejä koskevaa lukemisvaikeutta. Koraani on kirjoitettu alkeellisella merkkijärjestelmällä, minkä takia orientalisti ja Sanaan käsikirjoituksen tutkija Gerd-R. Puin on arvioinut, että viidesosa Koraanista on lukukelvotonta millä kielellä tahansa. 
Hämeen-Anttilan mukaan jae 15 viittaa klaaniyhteisöissä vallitsevaan verikostoperinteeseen. Jumalan ei tarvitse pelätä kostoa, sillä hän on kaikkivaltias.
Suuran ensimmäinen osa sisältää pitkän valaformulan, jossa vannotaan Jumalan, auringon, kuun ja monen muun asian nimeen. Suuran toinen osa kertoo thamudilaisten pahoista teoista. Jumalan lähettiläs kehotti heitä juottamaan kamelin, mutta sen sijaan thamudilaiset teurastivat sen. Tämän takia Herra päästi vihansa valloilleen ja löi thamudilaiset maan tasalle. Sama tarina kerrotaan yksityiskohtaisemmin Kumpujen suurassa (7: 73–79), mistä saadaan tietää, että thamudilaisten kohtaloksi tuli maanjäristys. 
Jumalan kameli.
Tarina Jumalan kamelista on kiinnostava, sillä vuonna 749 (?) kuollut kirkkoisä Johannes Damaskolainen kirjoitti: ""tämä Muhammed kirjoitti monia naurettavia teoksia, jotka hän jokaisen nimesi. On esimerkiksi Naisen kirja" [= Naisten suura], "sitten on kirja Jumalan kameli" [=?]"... edelleen Pöydän kirja" [=Pöydän suura] "ja edelleen Hiehon kirja" [= Lehmän suura]." Tekstiä on epäilty myöhemmin lisätyksi, mutta se viittaa siihen, että suura nimeltä "Jumalan kameli" olisi jossain vaiheessa liikkunut itsenäisenä teoksena. Sitä ei kuitenkaan löydy Koraanista, vaikka muut mainitut kirjat löytyvät. Koraanin kertomusten perusteella kadonneen suuran sisältö on kuitenkin voitu ennallistaa. Suuran 91 kirjoittaja on sen tuntenut tai ainakin siitä suurassa 7 tehdyn tiivistelmän.
Kameli mainitaan vain harvoin Koraanissa, samoin sellaiset heimojen nimet kuin "thamudilaiset". On epäilty, että "Thamud" olisi nurinpäin kirjoitettu "Dumat", joka oli roomalaisten haltuun joutunut kaupunki Arabian rajalla. "Duuma" oli 1. Mooseksen kirjan mukaan yksi Ismaelin pojista (1. Moos 25:14).
Al-Lail

Al-Lail (, ) on Koraanin 92. suura ja sisältää 21 jaetta.
Sisältö.
Suura alkaa valaformulalla, ja kiinnittää huomiota ihmisten arkipuuhin, jotka vievät pois heidän ajatuksensa Jumalasta. Suura varoittaa Helvetin leimuavasta tulesta , mutta ne, jotka tavoittelevat Herran suosiota, saavat olla tyytyväisiä.
Hyleas Fountain

Hyleas Fountain (s. 14. tammikuuta 1981 Columbus, Georgia) on yhdysvaltalainen seitsenottelija. Hänen paras saavutuksensa on olympiahopea seitsenottelusta 2008.
Helsingin MM-kisoissa 2005 Fountain oli 12:s pistemäärällä 6055 ja kaksi vuotta myöhemmin Osakan MM-kisoissa hän joutui keskeyttämään. Pekingin olympialaisissa 2008 hän sijoittui alun perin kolmanneksi 6619 pisteellä, mutta nousi myöhemmin toiseksi Ukrainan Ljudmyla Blonskan jäätyä kiinni dopingista. Daegun MM-kisoissa 2011 Fountain oli 23:s. Lontoon olympialaisissa 2012 hän keskeytti.
Sisäratojen MM-kisoissa hän oli kahdeksas Moskovassa 2006 ja kolmas Dohassa 2010. Dohassa hän sijoittui alun perin neljänneksi, mutta nousi kolmanneksi Tatjana Tšernovan dopinghylkäyksen jälkeen.
Jalkapallo kesäolympialaisissa 2008 – miesten kokoonpanot

Tässä artikkelissa on joukkueiden kokoonpanot kesäolympialaisten 2008 miesten jalkapalloturnauksessa. Kaikissa joukkueissa oli 18 pelaajaa, joista kolme sai olla ennen 1. tammikuuta 1985 syntyneitä.
Lohko A.
¹ Navarro tuli kesken turnauksen loukkaantuneen Ustarin tilalle.
Linda Wagenmakers

Linda Wagenmakers (s. 30. marraskuuta 1975 Arnhem) on alankomaalainen laulaja. Hän edusti Alankomaita Eurovision laulukilpailussa 2000 kappaleella "No Goodbyes" ja sijoittui 13. sijalle.
Madha

Madha (myös "Wadi Madha" tai "Wadi-e-Madhah") () on Omanin eksklaavi Yhdistyneiden arabiemiirikuntien sisällä. Madha kuuluu Musandamin alueeseen ja sijaitsee Musandamin niemimaan ja varsinaisen Omanin puolivälissä. Pinta-alaa eksklaavilla on 75 neliökilometriä ja asukkaita siellä on 2 260 (2003). Eksklaavin rajat sovittiin vuonna 1969.
Madha rajautuu pohjoisessa Fujairaan, idässä Sharjahiin, kaakossa ja etelässä Fujairaan ja lännessä Ra’s al-Khaimaan.
Madha sijaitsee Fujairah–Khorfakkan -tien varrella ja eksklaaviin johtaa kaksi tietä, molemmat Fujairan emiraatista. Toinen teistä johtaa New Madhan asutuskeskukseen. New Madhan lisäksi Madhassa on joitain kyliä.
Toisin kuin Musandamiin mentäessä, Madhan rajoilla ei ole rajatarkastuksia.
Madhan sisällä sijaitsee Yhdistyneiden arabiemiirikuntien eksklaavi Nahwa. Nahwa on osa Sharjahin emiraattia.
Arthur Godfrey

Arthur Godfrey (31. elokuuta 1903 New York, New York – 16. maaliskuuta 1983 New York, New York) radio- ja televisio-ohjelmien isäntä ja viihdyttäjä. Hänen isännöimiään ohjelmia olivat muun muassa kykyjenetsintäohjelma "Arthur Godfrey's Talent Scouts", jota esitettiin radiossa 1945 – 1948 ja televisiossa 1948 – 1958 ja "Arthur Godfrey and His Friends", jota esitettiin televisiossa 1949 – 1959.
Arthur Godfreylla on tähti Hollywood Walk of Famella ja lisäksi hän on päässyt Radio Hall of Fameen.
Georgian Times

The Georgian Times on ensimmäinen georgialainen englanninkielinen sanomalehti, joka perustettiin 1993. Sillä on englanninkielinen verkkopalvelu.
Potin laivastoasema

Potin laivastoasema perustettiin Potiin Gruusiaan heinäkuussa 1941 Neuvostoliiton hallituksen päätöksellä kuukausi sen jälkeen, kun Saksa oli hyökännyt Neuvostoliittoon toisessa maailmansodassa. 
Mihail Kumaninin komentama tukikohta toimi osana Neuvostoliiton Mustanmeren laivastoa, ja siellä oli kaksi sukellusvenedivisioonaa, torpedovenedivisioona, rannikkovartioston divisioona, kaksi miinanraivaajaa, neljä rannikko- ja kuusi ohjuspatteristoa ja niin edelleen. Kun Saksa oli valloittanut Sevastopolin ja Novorossijskin vuonna 1942, useita hävittäjiä siirrettiin Potin tukikohtaan, joka toimi toissijaisena satamana yhdessä toisen georgialaisen satamakaupungin Batumin kanssa Mustanmeren kampanjoiden aikana. 1990-luvun alkuun mennessä Potin tukikohtaan oli siirretty useita pieniä Mustanmeren laivaston yksikköjä, mutta Neuvostoliiton romahduksen jälkeen se jäi lähes pois käytöstä. Joulukuussa 1992 Venäjä veti pois kaikki aluksensa ja ampumatarvikkeensa tukikohdasta, mutta yhden maihinnousualuksen georgialainen komentaja kieltäytyi lähtemästä ja veti mastoon Georgian lipun. Lähes samaan aikaan Georgian hallitus loi laivastoprikaatin, joka koostuu useista aluksista, merijalkaväen pataljoonasta, tykistödivisioonasta ja kommunikaatioyksiköstä. Siitä lähtien prikaatia on suurennettu ja varusteltu Nato-jäsenmaiden avustuksella. 
9. lokakuuta 1993 sodan repimän Georgian täytyi laillistaa Venäjän armeijan läsnäolo maassa ja vuokrata muiden sotilastukikohtien ohessa Potin tukikohta Venäjän laivastolle. Georgia jatkoi kuitenkin Potissa aiemmin pidettyjen alusten vaatimista itselleen osana Venäjän, Ukrainan ja Georgian välistä kiistaa Mustanmeren laivaston jakamisesta, mutta tuloksetta. Syyskuuhun 1998 mennessä Venäläiset sotilaat olivat lähteneet Potista Batumin tukikohtaan, aiemmin samana vuonna solmitun Venäjän ja Georgian välisen sopimuksen mukaisesti.
Nykyisin Potissa on useita Georgian sotilaallisia laitoksia. Niihin kuuluvat Georgian merivoimien päämaja ja päätukikohta, logistiikkakeskus ja laivue sekä maavoimien jalkaväkipataljoona.
Venäjän federaation asevoimat tuhosi Potin laivastoasemalla Georgian merivoimien ja rannikkovartioston aluksia.
Georgian merivoimat

Georgian merivoimat on perustettu 7. heinäkuuta 1993, jonka vuoksi sitä pidetään maan merivoimien vuosipäivänä. Merivoimiin kuuluu myös tukevia maavoimien yksiköitä laivaston lisäksi.
Ennen elokuussa 2008 alkaneita Georgian ja Venäjän välisiä taisteluita Etelä-Ossetiasta Georgian merivoimilla oli 19 alusta, 531 henkilöä, joista 181 oli upseereita, 200 toimiupseereita, 114 asevelvollista ja 36 puolustuslaitoksen siviiliviranhaltijaa.
Alukset.
Elokuussa 2008 Potin laivastoasema joutui Venäjän federaation asevoimien haltuun, minkä jälkeen upotettiin tai poltettiin joitain Georgian merivoimien aluksia, muun muassa ilmeisesti ohjusveneet.
Rannikkovartiosto.
Georgiassa rannikkovartiosto ei kuulu rajavartiostolle ja/tai sisäasiainministeriölle, vaan merivoimille.
Yleisurheilu kesäolympialaisissa 2008 – miesten 100 m

Miesten 100 metrin juoksukilpailu kesäolympialaisissa 2008 käytiin 15. – 16. elokuuta välisenä aikana, Pekingin kansallisella stadionilla. Finaalin voitti jamaikalainen Usain Bolt maailmanennätysajalla 9,69 sekuntia.
Ennätykset.
Ennätykset ennen kilpailua olivat seuraavat:
Tulokset.
Ensimmäinen kierros.
Ensimmäinen kierros juostiin 15. elokuuta. Jokaisen ryhmän kolme nopeinta juoksijaa ja niiden lisäksi 10 parasta aikaa juossutta pääsi toiselle kierrokselle.
Toinen kierros.
Toinen kierros juostiin 15. elokuuta. Jokaisen ryhmän kolme nopeinta juoksijaa ja niiden lisäksi nopeimman ajan juossut pääsi välieriin.
Välierät.
Välierät juostiin 16. elokuuta. Kummankin ryhmän neljä nopeinta juoksijaa pääsi finaaliin.
Finaali.
Finaali juostiin 16. elokuuta.
Muduapa

Muduapa (omakielinen nimi: "Pole Vitu") on mesomelanesialainen kieli, jota puhutaan Papua-Uudelle-Guinealle kuuluvassa Talasean piirissä. Muduapa on läheistä sukua balin kielelle, ja nämä kaksi voidaan luokitella saman kielen eri murteiksi.
Kielellä on arviolta 7000 puhujaa, ja muita nimityksiä kielelle ovat Pole Matotoa, Tok Vitu, Vittu ja Witu.
Kieltä kirjoitetaan latinalaisin aakkosin. Uusi testamentti käännettiin muduapaksi vuonna 2019. Muuta kirjoitettua materiaalia kielestä on vain vähän.
Fonologia.
Konsonantit.
Lähde:
Vokaalit.
Kaikki vokaalit voivat esiintyä myös nasaalisina.
Lähde:
Projekti 206-M -luokan alukset

 
Projekti 206-M () oli Neuvostoliiton laivaston torpedoveneluokka. Aluksia rakennettiin vuosina 1972–1976 kaikkiaan 48 kappaletta, joista 19 vientiin. Alusten uppouma oli 190 tonnia / 260 tonnia, pituus 38,6 metriä, leveys 7,6 m / 9,6 m sekä korkeus 1,8 m / 3,3 metriä. Jälkimmäiset luvut pätevät kantosiivillä olevana.
Aluksessa oli kolme dieselmoottoria, joiden kunkin teho oli 4 000 – 5 000 hevosvoimaa (n. 2 941–3 676 kW), ja joiden avulla alus saavutti 48 solmun nopeuden. Alusten toimintamatka oli noin 1 450 meripeninkulmaa 14 solmun nopeudella tavanomaisesti uiden tai 600 meripeninkulmaa 37 solmun nopeudella kantosiivillä.
Aseistuksen aluksessa oli neljä 533 millimetrin torpedoa, kaksi 57 mm konetykkiä tornissa ja kaksi 25 mm konetykkiä keulassa. Miehistöön kuului 21 jäsentä.
Okilani Tinilau

Okilani Tinilau (s. 2. tammikuuta 1989) on tuvalulainen pikajuoksija.
Tinilau edusti ensimmäistä kertaa olympialaisiin osallistunutta kotimaataan vuonna 2008 Pekingissä 100 metrin juoksussa. Hän jäi omassa alkuerässään viimeiseksi maansa ennätysajalla 11,48. Hän karsiutui 100 metrin alkuerissä myös Berliinin MM-kilpailuissa 2009. Daegun MM-kilpailuissa 2011 hän ei päässyt jatkoon 100 metrin karsintakierrokselta.
Vincent Hancock

Vincent Hancock (s. 19. maaliskuuta 1989 Port Charlotte, Florida) on yhdysvaltalainen skeet-ampuja ja nelinkertainen olympiavoittaja.
Hancock voitti skeetin olympiakultaa 2008 Pekingin olympialaisissa loppukilpailussa norjalaista Tore Brovoldia vastaan käydyn uusinnan jälkeen. Lontoon olympialaisissa 2012 Hancock voitti olympiakultaa kahden pisteen erolla tanskalaiseen Anders Goldingiin. Hancockista tuli näin ensimmäinen skeetampuja, joka on pystynyt voittamaan olympiakultaa perättäisissä kisoissa. Pariisissa 2024 Hancock voitti neljännen olympikultansa yhteistuloksella 181. Yhteistuloksessa hopeamitalisti Conner Lynn Prince ylsi tasapisteisiin mutta mitalijärjestyksen ratkaisi finaalisarjassa pudotetut kiekot.
Maailmanmestaruuden Hancock voitti 2005 Lonaton MM-kisoissa. 2007 Kyproksen MM-kisoissa hän saavutti pronssia. 2005 hän voitti myös Amerikan mestaruuden. Maailmancupissa Hancock on urallaan saavuttanut neljä voittoa. 
Hancock pitää hallussaan niin peruskilpailun (125) kuin loppukilpailunkin (150) maailmanennätystä yhdessä Brovoldin kanssa.
Lähteet.
Torgeir Brandtzæg

Torgeir Torbjørn Brandtzæg (s. 6. lokakuuta 1941 Ogndal) on norjalainen mäkihyppääjä.
Brandtzæg voitti Keski-Euroopan mäkiviikon kokonaiskilpailun vuosien 1964 ja 1965 vaihteessa. 1964 Innsbruckin olympialaisissa hän saavutti pronssia niin normaalimäen kuin suurmäenkin henkilökohtaisista kilpailuista.
Brandtzægin ura loppui maaliskuussa 1965 Jämsän Kaipolassa Pitkävuoren hyppyrimäessä tapahtuneeseen kaatumiseen ja vakavaan loukkaantumiseen.
Jämsän rautatieasema

Jämsän rautatieasema () on rautatieasema Jämsän kaupungissa rataosalla Orivesi–Jyväskylä, 56 kilometrin päässä Orivedeltä. Rakennukset rakennettiin arkkitehti Jarl Ungernin tyyppipiirustuksien mukaan.
1930-luvulla Jämsään suunniteltiin rautatieyhteyttä Mäntästä sekä myöhemmin myös Riihimäen ja Hämeenlinnan suunnasta, mutta nämä jäivät toteutumatta. Asema avattiin lopulta vuonna 1950 Orivedeltä rakennetun radan valmistuessa. Seuraavana vuonna rataa jatkettiin Jämsänkoskelle, josta tuli radan pääteasema 1970-luvun lopulle saakka. Radalla oli harvakseltaan lättähattuliikennettä ja alkuvuosina myös makuuvaunuyhteys, mutta henkilöliikenne lopetettiin kokonaan vuonna 1969. Liikenne aloitettiin uudelleen toukokuussa 1978, kun henkilöjunat alkoivat kulkea uutta Jämsänkoski–Jyväskylä-rataa. Jämsästä tuli nyt matkustajajunien ainoa pysähdyspaikka Oriveden ja Jyväskylän välillä.
Jämsän alkuperäistä ratapihaa pidennettiin 1970-luvulla Orivesi–Jämsä-rataosan perusparannuksen yhteydessä. Ratapihalle valmistui lokakuussa 2009 lisäraide ja korkea henkilöliikenteen laituri. Aseman lipunmyynti lakkautettiin vuoden 2008 lopussa. Asemarakennus ja joukko alueen muita rakennuksia siirtyivät Senaatti-kiinteistöille vuonna 2007 eikä odotustiloja enää ole käytössä.
Henkilöliikenteessä kaikki Tampereen ja Jyväskylän välillä kulkevat InterCity- ja Pendolino-junat pysähtyvät Jämsässä. Kaikki matkustajajunat käyttävät tällä hetkellä raidetta 2.
Bali (täsmennyssivu)

Bali voi viitata seuraaviin:
Jeff Scott Soto

Jeff Scott Soto (s. 4. marraskuuta 1965 Brooklyn, New York) on yhdysvaltalainen laulaja. Ehkä parhaiten hänet tunnetaan laulajana Yngwie Malmsteenin kahdella ensimmäisellä albumilla. 
Uransa aikana Soto on Malmsteenin ja omien sooloprojektiensa lisäksi laulanut muun muassa Talisman- ja Takara-yhtyeissä sekä toiminut kitaristi Axel Rudi Pellin laulajana. Vuosina 2006–2007 hän lauloi Journey-yhtyeen kiertueilla edellisen laulajan Steve Augerin sairastuttua. Hän on myös tehnyt "Prätkähiiret"-piirretyn intron ja laulanut "Biker Mice from Mars" albumilla. Vuodesta 2017 Soto on laulanut ”superyhtye” Sons of Apollo:ssa.
Lisäksi Soto soittaa seuraavia instrumentteja: kitara, bassokitara, kosketinsoittimet, lyömäsoittimet, rummut ja trumpetti.
Yrjö Somersalmi

Yrjö Johannes Somersalmi (ent. Sundell, 19. heinäkuuta 1885 Helsinki – 19. huhtikuuta 1929 Helsinki) oli suomalainen oopperalaulaja ja näyttelijä. Hän työskenteli Suomalaisessa Oopperassa vuodesta 1913 kuolemaansa asti. Äänialaltaan hän oli bassobaritoni.
Elämä ja ura.
Yrjö Somersalmen vanhemmat olivat puuseppä Johan Adolf Somersalmi ja Amanda Fransiska Kourlaa. Perheeseen kuului myös Yrjöä kolme vuotta nuorempi veli, Urho Somersalmi. Vuonna 1902 perheeseen syntyi iltatähti, Aune Somersalmi. Kaikki kolme lasta tekivät uran esiintyvinä taiteilijoina.
Ennen näyttelijän uraansa Yrjö Somersalmi kävi Helsingin suomalaisen reaalilyseon, toimi maanmittausoppilaana ja harjoittelijana rautatiellä. Hän suoritti Suomen Kansallisteatterin oppilaskoulun 1905–1906 ja opiskeli laulua Abraham Ojanperän, Alexandra Ahngerin ja Hermann Guran opastuksella. Hän harjoitti lauluopintojs myös ulkomailla Berliinissä, Pietarissa ja Milanossa. Somersalmi oli näyttelijänä Kansallisteatterissa 1906–1913. Hän sai esitettäväkseen vain pieniä rooleja ja oli muutoinkin tyytymätön teatteriin. Niinpä hän irtisanoi välikirjansa ja siirtyi 1913 laulajaksi Suomalaiseen Oopperaan. Siellä hän työskenteli varhaiseen kuolemaansa asti. Somersalmi kuoli huhtikuussa 1929 diabetekseen.
Somersalmi levytti kaikkiaan 24 musiikkikappaletta vuosina 1909–1911. Niitä olivat muun muassa Oskar Merikannon "Ilta tuntereilla", "Itkevä huilu" ja "Merellä". Hän levytti myös useita kansanlauluja, kuten "Pilvet on taivahalla", "Poijat ne kulkoo" ja "Tukkilaisten laulu Kemijärveltä". Vuonna 1910 Somersalmi levytti yhdessä tulevan kälynsä Aili Rosvallin kanssa laulun "Pilven veikko".
Näyttämötehtäviä.
Yrjö Somersalmen oopperatehtäviä olivat muun muassa "Kullervon" nimiosa, Köysti ("Pohjalaisia"), Basilio ("Sevillan parturi"), Mefisto ("Faust") ja Scarpia ("Tosca"). Kansallisteatterissa hän näytteli sivuosia muun muassa kappaleissa "Hevospaimen" ja "Eerik XIV".
Elokuvaura.
Somersalmi oli yksi mykkäkauden tunnetuimmista suomalaisista näyttelijöistä. Hänen ensimmäinen elokuvaroolinsa oli "Myrskyluodon kalastajan" (1924) Toivo Ström. Hänet nähtiin kaikkiaan viidessä elokuvassa, kuten "Pohjalaisissa" (1925), jossa hänen roolinaan oli Karjanmaan Köysti. Somersalmen viimeiseksi rooliksi jäi santarmipäällikkö elokuvassa "Muurmanin pakolaiset" (1927).
Vladimir Alatortsev

Vladimir Aleksejevitš Alatortsev (14. toukokuuta 1909 – 13. tammikuuta 1987) oli venäläinen shakinpelaaja ja suurmestari. Alatortsev sijoittui toiseksi Mihail Botvinnikin jälkeen shakin neuvostoliitonmestaruuskilpailuissa vuonna 1933 sekä jakoi kolmesti kaupungin mestaruuskilpailun voiton: Pietarissa 1933–1934, Moskovassa 1936 ja Moskovassa 1937. Hän myös voitti ammattiliittojen shakkimestaruuden vuonna 1938. Shakkimenestyksestään huolimatta Alatortsev tunnetaan paremmin kirjailijana ja turnausjärjestelijänä.
Alatortsev julkaisi kirjan "Problemy sovremennoi teorii šahmat", joka käsitteli shakin kehitystä Philidorin ajoista moderniin shakkiin.
Shakin SM-liiga

Shakin SM-liiga on suomalainen shakin pääsarja. Ensimmäisen kerran SM-liiga järjestettiin kaudella 1974–1975, jolloin se oli cup-muotoinen. Kaudella 2025–2026 liigassa on mukana 12 joukkuetta. Jokainen joukkue pelaa 11 ottelua, eli kerran kaikkia muita joukkueita vastaan. Kausi alkaa 5.9.2025 ja päättyy 15.3.2026. Jokaisessa ottelussa pelaa molemmista joukkueista kahdeksan pelaajaa.
Kaudella 2024-2025 SM-liigasta putosi suoraan kaksi joukkuetta ilman karsintoja (EtVaS ja LahS). 1. divisioonaa pelataan kahdessa lohkossa, joiden voittajat nousevat liigaan. Kaudella 2024-25 Suomen mestaruuden voitti Tammer-Shakki.
SM-liigan mitalistit.
Garde oli vuoteen 1998 nimellä Gambiitti. Garde pelasi nimellä Gaia 2002-2004.
Empty World Excursion

Empty World Excursion on ShamRainin ensimmäinen studioalbumi, joka julkaistiin vuonna 2003. Se nauhoitettiin Black Loungessa, Studio Livsfarassa ja Forest Field Studiossa heinä–elokuussa 2003. Albumin miksasi Jani Heimala ja ShamRain Forest Field Studiossa elokuussa 2003.
Kappaleet.
Kaikki kappaleet säveltänyt Matti Reinola &amp; Shamrain sekä sanoittanut Matti Reinola, ellei toisin mainittu.
Albino

Albino tarkoittaa tehtäväshakissa ongelmaa, jossa valkean sotilas on alussa aloitusruudussaan ja tekee ratkaisussa tai houkutuksissa jokaisen neljästä mahdollisesta siirrostaan: etenemisen yhden tai kahden askeleen verran ja lyönnit molemmille sivuille.
Diagrammin tilanteessa valkean pitää matittaa kahdella siirrolla. Oikean aloitussiirto on Rb1, joka uhkaa mattia Ta3#. Musta voi puolustautua neljällä eri tavalla, ja jokainen tapa johtaa erilaiseen mattiin:
When the Night Falls

When the Night Falls on Agnes Pihlavan 27. syyskuuta 2006 julkaistu debyyttialbumi. Albumille kappaleita ovat säveltäneet muun muassa Lordin Mr. Lordi, Europen Joey Tempest ja Sonata Arctican Tony Kakko. Albumi nousi Suomen virallisen listan sijalle 8.
Albumilta julkaistiin singlet "I Thought We Were Lovers", "Danger in Love" ja "Change". Singleistä ensimmäinen oli pienoinen hitti, mutta kaksi muuta jäivät useiden soittolistojen ulkopuolelle.
Someplace Else

Someplace Else on ShamRainin toinen studioalbumi, joka julkaistiin vuonna 2005. Se nauhoitettiin Studio Genessa, Akun Tehtaalla ja Blue Roomissa joulukuun 2004 ja huhtikuu 2005 välisenä aikana. Albumin miksasi Ari Laurila ja ShamRain Studio Genessa. Levyn julkaisi Firebox Records
Kappaleet.
Kaikki kappaleet säveltänyt Matti Reinola ja Mika Tauriainen sekä sanoittanut Matti Reinola, ellei toisin mainittu.
Danger in Love

Danger in Love on Agnes Pihlavan single vuodelta 2006. Se on toinen singlejulkaisu hänen "When the Night Falls"-albumiltaan. 
Kappaleen on säveltänyt ja sanoittanut Mr. Lordi. Kappale oli alun perin tarkoitettu Lordin esittämäksi "The Arockalypse"-albumille. Kappale kuitenkin jäi levyttämättä ja se annettiin Agnesin esitettäväksi.
I Thought We Were Lovers

 I Thought We Were Lovers on Agnes Pihlavan single vuodelta 2006. Se on ensimmäinen singlejulkaisu hänen "When the Night Falls"-albumiltaan. Samalla se on Pihlavan ensimmäinen single.
Kappaleen ovat tehneet Tuomas Heikkinen (Leverage) ja Kimmo Blom.
Peer Gynt (täsmennyssivu)

Peer Gynt voi tarkoittaa seuraavia:
Sillä voidaan viitata myös seuraaviin:
John Abi Chedid

John Abi Chedid (s. 2. maaliskuuta 1984) on libanonilainen lentopalloilija, joka pelaa tällä hetkellä Keski-Savon Paterin riveissä, SM-liigassa. Hän on edustanut Paterin joukkuetta kaudesta 2007 lähtien.
Chedid hankittiin kaudella 2007 Paterin SM-liigasta tippuneeseen joukkueeseen. Hän oli yksi seitsemästä ulkomaalaispelaajasta, joiden tavoite oli nostaa Keski-Savon lentopalloylpeys takaisin lentopallon SM-liigaan. Chedid pelasi joukkueen kanssa vahvan kauden, ja Pateri nousi SM-liigaan häviämättä peliäkään koko kauden aikana. Chedid jatkoi kauden jälkeen sopimusta Paterin kanssa vuodella. Urallaan hän on voittanut useita Libanonin mestaruuksia, sekä hänet on valittu kotimaansa pääsarjan parhaimmaksi pelaajaksi useasti. Ensimmäisen kerran hänet valittiin liigan parhaimmaksi pelaajaksi jo 17-vuotiaana nuorukaisena. Hänet on myös juniori-ikäisenä valittu maansa parhaimmaksi junioripelaajaksi.
Change (Agnes Pihlavan kappale)

Change on Agnes Pihlavan single vuodelta 2007. Se on kolmas ja viimeinen singlejulkaisu hänen albumiltaan "When the Night Falls".
Al-Duha

Al-Duha (, ) on Koraanin 93. suura ja sisältää 11 jaetta. Perinteisen islamilaisen tulkinnan mukaan suura puhuu Muhammedista, mutta kyse voisi olla myös Mooseksesta, joka löydetään kaislaveneestä Niilissä. 
Valaformula (1–2).
Useat varhaiset suurat alkavat muutaman säkeen pituisella valalla. Keskipäivän suurassa valaformula kuuluu: "Kautta keskipäivän ja yön, kun se hiljenee!" Jaakko Hämeen-Anttilan mukaan suurissa esiintyvä vannominen olisi saanut esikuvansa ennustajien harrastamasta vannomisesta.
Jumala ei hylännyt (3–11).
Jae 3 kuuluu Hämeen- Anttilan suomentamana: "Ei Herra ole sinua hylännyt eikä vihaa sinua." Koraanin selityskirjallisuuden mukaan suura kertoo siitä, miten Muhammedin saamat ilmestykset lakkasivat tietyssä vaiheessa ja Muhammed joutui pakanoiden pilkkaamaksi. Keskeytys johtui kuitenkin ainoastaan Muhammedin talossa majailevasta koirasta, ja kun tämä saatiin pois, ilmestykset jatkuivat uudestaan ja nimenomaan suuralla 93. 
Seuraavat jakeet puhuvat henkilöstä, joka löytyy orpona, harhailevana ja köyhänä, mutta josta tulee lopulta Herran armosta rikas. Hämeen-Anttilan mukaan myös länsimaisella tutkijalla on suuri kiusaus nähdä tässä viittaus Muhammediin. K-H.Ohlig katsoo, että teksti saattaisi viitata Muhammediin, jonka isän ja äidin kerrotaan kuolleen varhain. Hän kuitenkin uskoo, että henkilö on Mooses, joka löydettiin orpona kaislaveneestä ja otettiin faaraon hoviin löytölapseksi (""Eikö hän löytänyt sinua köyhänä ja tehnyt sinusta rikkaan?")". Muhammed esiintyy Koraanissa vain 4 kertaa, kun taas Mooses mainitaan jopa 136 kertaa.
Al-Šarh

Al-Šarh (, ) on Koraanin 94. suura. Se sisältää 8 jaetta. 
Teksti.
Suura kuuluu Ahsen-Bören suomennoksen mukaan seuraavasti:
Sisältö.
Muun muassa Jaakko Hämeen-Anttilan mukaan Muhammedin elämäkerran monet tapahtumat on luotu Koraanin tekstien pohjalta, joita sitten kehämäisesti käytetään todisteina Muhammedin elämänvaiheista. Suurassa 94 esiintyvä "rinnan avaaminen" esiintyy Ibn Ishaqin 700-luvun Muhammed-elämäkerrassa kertomuksena, jossa kaksi valkoisiin pukeutunutta miestä avaa Muhammedin rinnan ja poistavat sydämestä mustan palasen, minkä jälkeen he pesivät Muhammedin sydämen kultamaljassa olevalla lumella. Islaminuskossa suura tulkitaan kertomuksena Muhammedista, mutta teksti itsessään ei viittaa siihen. Maininta "arvon korottamisesta" on antanut aiheen tulkita Muhammedin lähtökohtien olleen köyhistä oloista.
Nekrofobia

Nekrofobia on kuoleman tai kuolleiden asioiden sairaalloinen pelko eli fobia, esimerkiksi ruumiiden pelko. Nekrofobia voi olla myös kuolemaan viittaavien asioiden pelko, esimerkiksi ruumisarkkujen ja hautojen pelko.
Tanatofobia.
Nekrofobiaa muistuttava tila on tanatofobia. Se on ahdistus, joka johtuu henkilön tietoisuudesta siitä, että hän tulee kerran kuolemaan. Tämän takia tanatofobiaa ei nimestään huolimatta luokitella lääketieteellisessä mielessä fobiaksi.
Lee Bong-ju

Lee Bong-Ju (s. 11. syyskuuta 1970) on eteläkorealainen maratonjuoksija. Leen paras saavutus on hopeamitali Atlantan kesäolympialaisissa 1996. Hän hävisi voittajalle, Etelä-Afrikan Josia Thugwanelle, vain kolme sekuntia. Tuo ero on kaikkien aikojen pienin voittomarginaali maratonjuoksussa olympiatasolla.
Mäntysirkku

Mäntysirkku ("Emberiza leucocephalos") eli aiemmalta nimeltään taigasirkku on sirkkujen sukuun kuuluva siperialainen varpuslintulaji.
Koko ja ulkonäkö.
Linnun pituus on 16–17,5 cm eli se on suunnilleen keltasirkun kokoinen. Mäntysirkku muistuttaa käyttäytymiseltään ja olemukseltaan keltasirkkua, jonka kanssa se risteytyy Länsi-Siperiassa. Juhlapukuisen koiraan pää ja kurkku ovat ruskeat, päälaella on valkoinen, mustien raitojen rajaama juova ja poskella on valkoinen laikku. Selkäpuoli on ruskea, mustaviiruinen. Yläperä on punaruskea. Alapuolen höyhenpuku on valkoinen epäselvin tummin viiruin. Tukeva nokka on harmaa. Naaras ja nuori lintu ovat alapuolelta viiruisia, eikä niiden puvussa esiinny lainkaan keltaista. Maastossa niitä on hyvin vaikea erottaa naaraspukuisista keltasirkuista.
Vanhoilla linnuilla on täydellinen sulkasato kesällä, jonka jälkeen ne voidaan erottaa nuorista linnuista tuoreen höyhenpuvun perusteella. 
Levinneisyys.
Mäntysirkku elää ja lisääntyy Siperiassa sekä muualla Kaukoidässä. Se on muuttolintu, joka talvehtii Intian pohjoisosissa ja eteläisessä Kiinassa. Lajin kanta on elinvoimainen ja lintu on monin paikoin runsaslukuinen.
Euroopassa sitä tavataan vain harvoin. Suomessa se oli tavattu 9 kertaa vuoden 2006 loppuun mennessä, ensihavainnon ollessa 4.11.1968 Lemlandin Lågskärillä. 
Elinympäristö.
Pesii harvakasvuisissa metsissä, lähinnä mäntymetsissä, metsänreunoissa sekä samantyyppisissä paikoissa kuin keltasirkku.
Lisääntyminen.
Pesä on maassa. Munamäärä vaihtelee neljän ja kuuden välillä.
Ravinto.
Mäntysirkku on siemensyöjä. Poikasia ruokitaan myös hyönteisillä ja muilla pienillä selkärangattomilla.
Al-Bayyina

Al-Bayyina (, ) on Koraanin 98. suura. Se sisältää 8 jaetta.
Sisältö.
Suura kertoo, että monijumalaiset ja "kirjan väestä" ne , jotka eivät usko, eivät lopettaneet ennen kuin saivat Jumalan lähettilään lukeman selkeän todistuksen. Heitä käskettiin uskomaan yksin Jumalaan, pitämään rukoukset ja antamaan almuveroa. (Tämä luettelo sisältää islamin viidestä pilarista kolme.) Ne monijumalaisista ja kirjan väestä, jotka eivät käänny islamiin, joutuvat Helvetin tuleen, mutta muiden palkkana ovat Eedenin puutarhat, joiden notkelmissa virtaa puroja.
Al-Zalzala

Al-Zalzala (, ) on Koraanin 99. suura. Se sisältää 8 jaetta.
Teksti.
Suura kuuluu Ahsen-Bören suomennoksen mukaan seuraavasti:
Sisältö.
Jaakko Hämeen-Anttilan mukaan suura on identtinen 600-luvulla eläneen al-Khansan (k. 630 jälkeen) kirjoittaman runon kanssa. Hämeen-Anttila tulkitsee asian niin, että al-Khansa on lainannut Koraania.
Lev Alburt

Lev Osypovytš Alburt (; s. 21. elokuuta 1945 Orenburg, Venäjä) on yhdysvaltalainen, alkuaan neuvostoliittolainen shakinpelaaja ja shakin suurmestari. Alburt toimi aiemmin opettajana Odessassa. Hän voitti shakin ukrainanmestaruuden vuonna 1974 ja oli parhaillaan viides shakin neuvostoliitonmestaruuskilpailuissa. Hän sai kansainvälisen mestarin arvon 1976 ja suurmestarin arvon vuonna 1977.
Vuonna 1979 Alburt haki turvapaikkaa Israelin Bonnin lähetystöstä ja loikkasi Yhdysvaltoihin. 
Alburt pelasi Yhdysvaltain ensimmäistä pöytää jo Maltan shakkiolympialaisissa vuonna 1980. 
Alburt on voittanut shakin yhdysvaltainmestaruuden kolmesti, vuosina 1984, 1985 ja 1990. Hän on myös tuottelias shakkikirjailija.
Al-Adiyat

Al-Adiyat (, ) on Koraanin 100. suura ja on mekkalainen tai medinalainen. Suura sisältää 11 jaetta.
Suuran teksti.
Suura kuuluu Ahsen-Bören suomennoksen mukaan seuraavasti:
Sisällön tulkintaa.
Perinteisen käännöksen mukaan suura alkaa jakeissa 1–5 olevalla valaformulalla, jossa vannotaan sotaratsujen kautta. Jaakko Hämeen-Anttilan mukaan useat varhaiset suurat alkavat tällaisella valalla, jossa vannotaan esimerkiksi vuoden tai vuorokaudenaikojen mukaan. Hämeen-Anttilan mukaan Koraanin valaformuloita on usein ilmaisujen epäselvyyden takia vaikea kääntää. Ne muistuttavat esi-islamilaisten ennustajien käyttämiä ilmaisuja. Hänen mukaansa suura kuvaa pitkässä valaformulassa beduiinien ratsuhyökkäystä aamunkoitteessa ja toteaa sitten, että ihminen on kiittämätön Herraansa kohtaan ja himoitsee maallista tavaraa. Sen jälkeen teksti muistuttaa Tuomiopäivästä ja Viimeisestä tuomiosta.
Suuralle antaa arvovaltaisen tulkinnan al-Tabari 900-luvulla. Tulkinta on sama, jonka Hämeen-Anttila edellä esittää.
Vaihtoehtoinen käännös.
Valaformulan käännösvaikeudet on yleisesti tunnustettu, ja eräät muslimitutkijat ovat pitäneet niitä todisteena Koraanin jumalallisesta alkuperästä. Günter Lüling katsoo, että noin kolmannes Koraanista koostuu vanhoista arabikristillisistä hymneistä, ja tämä on yksi niistä. Muhammedin kuoleman jälkeen tekstiä editoitiin, jolloin sen merkitys muutettiin siten, että vanhan kristillisen sisällön tilalle saatiin islamilainen sisältö. Christoph Luxenberg on tehnyt Koraanista vastaavaa analyysia, joka tapahtuu siten, että tekstin kirjoitusmerkkeihin vasta paljon myöhemmin liitetyt pisteet poistetaan ja etsitään vaihtoehtoisia lukutapoja. 
Munther Yuounes on yrittänyt tavoittaa jakeiden 100:1–5 alkuperäisen merkityksen muuttamalla pisteiden paikkaa kolmessa merkissä ja korvaamalla "hamzan" "madda" -merkillä"." Yuounesin laatima vaihtoehtoinen käännös kuuluu:"Ja ne (fem.), jotka lähtivät liikkeellä aamuvarhaisella ja sytyttivät tulen, jonka avulla he päättivät tehdä hyvän teon ulottaen sen ihmisjoukkoihin."Tässä tulkinnassa beduiinien ratsuhyökkäys katoaa, ja tilalle tulee rauhallisempi aihe. Hymnin alussa ylistettäisiin tällöin naisia, jotka aamulla sytyttävät tulen ja näin tekevät hyvän teon muille ihmisille. Younes pitää mahdollisena, että jos hänen tulkintansa on oikea, Muhammedin tekstiin tehty muutos olisi joko vahinko tai sitten Lülingin olettama tarkoituksellinen muutos tavoitteena antaa sille uutta islamilaista sisältöä.